Απόφαση του Συμβουλίου
της 30ής Μαρτίου 2000
που εξουσιοδοτεί το Βασίλειο των Κάτω Χωρών να εφαρμόσει μειωμένο συντελεστή ειδικού φόρου κατανάλωσης σε ορισμένα πετρελαιοειδή, χρησιμοποιούμενα για ειδικούς σκοπούς, με τη διαδικασία του άρθρου 8 παράγραφος 4 της οδηγίας 92/81/ΕΟΚ
(2000/266/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/81/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή(1), και ιδίως το άρθρο 8 παράγραφος 4,
την πρόταση της Επιτροπής,
Εκτιμώντας τα ακόλουθα:
(1) Δυνάμει του άρθρου 8 παράγραφος 4 της οδηγίας 92/81/ΕΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις του ειδικού φόρου κατανάλωσης που επιβάλλεται στα πετραλαιοειδή, για λόγους ειδικής πολιτικής.
(2) Οι ολλανδικές αρχές ενημέρωσαν την Επιτροπή ότι επιθυμούν να εφαρμόσουν διαφοροποιημένο συντελεστή ειδικού φόρου κατανάλωσης στο υγραέριο LPG που χρησιμοποιούν τα οχήματα αποκομιδής στερεών αποβλήτων, τα οχήματα εκκένωσης αποχετευτικών συστημάτων και τα οχήματα οδοκαθαρισμού ως μέρος ενός σχεδίου μείωσης των εκπομπών οξειδίων του αζώτου (NOx) στο αστικό περιβάλλον περιορίζοντας τη χρήση πετρελαίου ντίζελ.
(3) Τα άλλα κράτη μέλη ενημερώθηκαν σχετικώς.
(4) Η Επιτροπή και όλα τα κράτη μέλη αποδέχονται ότι η εφαρμογή διαφοροποιημένου συντελεστή ειδικού φόρου κατανάλωσης για το υγραέριο LPG που χρησιμοποιούν τα ανωτέρω οχήματα, δεν θα προκαλέσει αθέμιτο ανταγωνισμό ή παρεμπόδιση της λειτουργίας της εσωτερικής αγοράς.
(5) Η Επιτροπή επανεξετάζει τακτικά τις μειώσεις και απαλλαγές για να ελέγχει κατά πόσον συμφωνούν με τη λειτουργία της εσωτερικής αγοράς ή με την κοινοτική πολιτική προστασίας του περιβάλλοντος.
(6) Το Βασίλειο των Κάτω Χωρών ζήτησε την άδεια να εφαρμόζει διαφοροποιημένο συντελεστή ειδικού φόρου κατανάλωσης στο υγραέριο LPG που χρησιμοποιούν τα οχήματα αποκομιδής στερεών αποβλήτων, τα οχήματα εκκένωσης αποχετευτικών συστημάτων και τα οχήματα οδοκαθαρισμού, που καθορίζεται σε 125,56 φιορίνια Ολλανδίας ανά 1000 χιλιόγραμμα από την 1η Μαΐου 2000. Το Συμβούλιο θα επανεξετάσει την εφαρμογή του φόρου με βάση πρόταση της Επιτροπής το αργότερο μέχρι τις 31 Δεκεμβρίου 2002, όταν λήγει η άδεια που χορηγείται με την παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σύμφωνα με το άρθρο 8 παράγραφος 4 της οδηγίας 92/81/ΕΟΚ και παρά τις υποχρεώσεις που απορρέουν από την οδηγία 92/82/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή(2), και ειδικότερα των ελάχιστων συντελεστών που καθορίζονται στο άρθρο 7, εξουσιοδοτείται το Βασίλειο των Κάτω Χωρών να εφαρμόζει διαφοροποιημένο συντελεστή ειδικού φόρου κατανάλωσης στο υγραέριο LPG που χρησιμοποιούν τα οχήματα αποκομιδής στερεών αποβλήτων, τα οχήματα εκκένωσης αποχετευτικών συστημάτων και οχήματα οδοκαθαρισμού από την 1η Μαΐου 2000 μέχρι τις 31 Δεκεμβρίου 2002.
Άρθρο 2
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 30 Μαρτίου 2000.